Predkladacia správa

Správa o aktuálnom stave Koncepcie územného rozvoja Slovenska 2001 (ďalej KURS 2001) sa  predkladá ako iniciatívny materiál a jeho vypracovanie vyplýva z § 2 písm. a)  zákona 608/2003 Z. z. o štátnej správe pre územné plánovanie, stavebný poriadok a bývanie a o zmene a doplnení zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov. 
KURS je v súlade so stavebným zákonom územnoplánovacou dokumentáciou celoštátneho stupňa. Podľa § 9 stavebného zákona KURS sa spracúva pre celé územie SR. Rieši priestorové usporiadanie a funkčné využívanie územia SR a ustanovuje rámec sociálnych, ekonomických, environmentálnych a kultúrnych požiadaviek štátu na územný rozvoj, starostlivosť o životné prostredie a tvorbu krajiny SR a jej regiónov. 
            Uznesením vlády SR č. 1033 zo dňa 31.10. 2001 vláda schválila KURS 2001 a jej záväznú časť, záväzné regulatívy, následne vyhlásila nariadením vlády SR č.  528/2002 Z. z..
Predmetná územnoplánovacia dokumentácia bola v čase jej spracovania prerokovaná so širokou verejnosťou a dohodnutá s jednotlivými ústrednými orgánmi štátnej správy. V súlade so stavebným zákonom sa regulatívy KURS 2001 premietli do územnoplánovacej dokumentácie jednotlivých regiónov, ktorú obstarávali jednotlivé samosprávne kraje formou zmien a doplnkov územných plánov veľkých územných celkov jednotlivých krajov. Premietli sa aj do mnohých celoštátnych dokumentov, koncepcii rezortov.
Územnoplánovacia činnosť je permanentnou činnosťou.  Ministerstvo výstavby a regionálneho rozvoja SR ako ústredný orgán štátnej správy na úseku územného plánovania  má povinnosť v zmysle § 30 stavebného zákona  sústavne sledovať, či sa nezmenili územno-technické, hospodárske a sociálne predpoklady, na ktorých základe bola navrhnutá koncepcia organizácie územia v schválenej KURS 2001. Podľa § 2 písm. a) bod 14  zákona č.608/2003 Z. z. má ministerstvo úlohu predložiť každé štyri roky na rokovanie vlády SR správu o stave v oblasti územného rozvoja Slovenskej republiky. Prvýkrát bola správa o aktuálnom stave KURS 2001 predložená na rokovanie vlády SR, ktorá ju uznesením vlády SR č. 752/2005 z 25. 9. 2005 zobrala na vedomie a uložila ministrovi výstavby a regionálneho rozvoja zabezpečiť obstaranie úpravy smernej časti KURS  2001. Ďalšie predloženie správy sa plánovalo na október 2009. Ministerstvo výstavby a regionálneho rozvoja SR však vzhľadom na prípravu rôznych rozvojových projektov urýchlilo spracovanie správy aktuálnom stave KURS 2001.
V súvislosti s prípravou tohto materiálu boli v roku 2008  požiadané jednotlivé rezorty a samosprávne kraje o potrebné podklady o plnení  záväzných častí KURS 2001 v odvetvových koncepciách rozvoja  dotknutých rezortov a v koncepciách rozvoja regiónov a o prípadné podnety pre možnú aktualizácia KURS 2001 formou zmien a doplnkov v súlade s § 30 stavebného zákona. Všetky podnety  boli vyhodnotené a posúdené obstarávateľom tejto územnoplánovacej dokumentácie. 
Po vyhodnotení všetkých stanovísk môžme  konštatovať, že KURS 2001 sa uplatňuje pri riešení územných  rozvojových projektov a je jedným z nástrojov pri uplatňovaní územnej kohéznej politiky nášho štátu.  
Najviac námetov na zmeny a doplnky KURS 2001 je v oblasti nadradeného dopravného vybavenia. Z tohto dôvodu Ministerstvo výstavby a regionálneho rozvoja SR ako obstarávateľ tejto územnoplánovacej dokumentácie navrhuje vláde SR, ktorá v súlade s § 26 ods. 1 stavebného zákona schvaľuje KURS, aby poverila ministerstvo obstaraním zmien a doplnkov KURS 2001 podľa § 31 stavebného zákona. Vzhľadom na to, že  obstaranie zmien a doplnkov KURS 2001 a ich následné schválenie vo vláde SR sa riadi stavebným zákonom a ostatnými súvisiacimi predpismi, vyžaduje si nevyhnuté právne úkony a z toho vyplývajúci časový  priestor. Reálna časová potreba na obstaranie zmien a doplnkov KURS 2001 je cca  17 mesiacov.
Materiál prešiel medzirezortným pripomienkovým konaním.